TPOLY มั่นใจปี 58 พลิกมีกำไร ตุนแบ็คล็อก 5-6 พันลบ.
TPOLY มั่นใจปี 58 พลิกมีกำไร ตุนแบ็คล็อก 5-6 พันลบ. เตรียมเปิดตัวโครงการใหม่ต้นปีหน้า มูลค่า 390 ลบ. 
6 ส.ค. 2558

นายไชยณรงค์ จันทร์พลังศรี กรรมการผู้จัดการใหญ่ บริษัท ไทยโพลีคอนส์ จำกัด (มหาชน) หรือ TPOLY เปิดเผยว่า บริษัทมั่นใจว่าปีนี้จะกลับมามีกำไรได้อย่างแน่นอน เพราะมีงานรับเหมาทั้งในส่วนของภาครัฐและเอกชน เข้ามาอย่างต่อเนื่อง
โดยปัจจุบันบริษัทมีงานในมือที่รอรับรู้รายได้ (Backlog) ประมาณ 5,000-6,000 ล้านบาท ซึ่งยังไม่นับรวมงานรับเหมาโครงการโรงไฟฟ้าชีวมวลของ บริษัท ทีพีซี เพาเวอร์ โฮลดิ้ง จำกัด (มหาชน) หรือ TPCH ซึ่งเป็นบริษัทย่อย 3 โครงการ มูลค่ารวม 2,000 ล้านบาท และอยู่ระหว่างยื่นประมูลงานอีก 3-4 โครงการ
สำหรับความคืบหน้าของโครงการ Greenwich ซึ่งเป็น Town Home 3 ชั้น สไตล์โมเดิร์น ย่านรามอินทรา มูลค่าโครงการ 750 ล้านบาท มีทั้งหมด 174 ยูนิต ล่าสุดมียอดโอน 112 หลัง รอโอน 14 หลัง คาดว่าสามารถปิดโครงการได้ภายในปี 2559
ขณะเดียวกันบริษัทเตรียมเปิดตัวโครงการใหม่ อสังหาริมทรัพย์แนวราบ ย่านวัชรพล-วงศ์แหวนรามอินทรา คาดว่าจะเปิดตัวได้ในช่วงต้นปีหน้า มูลค่าโครงการประมาณ 390 ล้านบาท เนื่องจากมองว่าความต้องการที่อยู่อาศัยในย่านนี้ยังอยู่ในเกณฑ์สูง และแนวโน้มอัตราดอกเบี้ยที่อยู่ในระดับต่ำ เชื่อว่าจะสามารถช่วยกระตุ้นกำลังซื้อได้เป็นอย่างดี
 